Twitter-geveg verhoed toe nie Vegas-geveg | Netwerk24
Die spulletjie was twee dae vantevore weens 'n bekgeveg op Twitter in die weegskaal, maar Dana White, president van die Ultimate Fighting Championship (UFC), het bevestig Conor McGregor en Dustin Poirier pak mekaar nou wel in die hoofgeveg by UFC 264 in Las Vegas.
Conor McGregor en Dustin Poirier se geveg gaan glo wel voort op 10 Julie. Foto: Getty Images
BBCSport berig die gemengdegevegkunstenaars sal mekaar op 10 Julie in 'n volgepakte T-Mobile-arena voor 20 000 toeskouers die stryd aansê.
McGregor, voormalige kampioen in twee gewigsafdelings, het Maandag gesê die geveg gaan nie meer plaasvind nie.
Die Ier en Poirier het stry gekry op Twitter oor 'n skenking van $500 000 aan die Amerikaner se liefdadigheidsorganisasie.
Poirier het McGregor daarvan beskuldig dat hy nie sy woord gestand gedoen het om 'n skenking te maak nie, waarna McGregor gesê het hy het gewag vir inligting oor hoe die donasie aangewend sou word. Hy't toe gesê hy sal op 10 Julie teen iemand anders in die kryt klim.
Poirier het by die twee se herontmoeting by UFC 257 in Januarie die eerste persoon geword om McGregor uit te slaan. McGregor het destyds in 2014 vir Poirier in 'n veergewiggeveg uitgeslaan.